**Generalforsamling i Smøl Landsbylaug 2019**

**Mandag den 28/10 2019 kl. 18.00**

Generalforsamlingen med spisning afholdes i kantinen på Maskinfabrikken

Beretning.

Siden sidste generalforsamling har vi afholdt 5 bestyrelsesmøder og et fællesmøde med de andre laug + et utal af møder i forbindelse projekt Broagerland 3.0

**November/december**

Den fælles turismevisionen for Sydals og Broagerland er færdig. Sydals satser på vandturisme og på Broagerland handler det om den stille turisme – vandreturister og cykelturister. Der er i det sidste år etableret flere B&B men det er stadig behov for flere overnatningssteder.

Juletræet blev tændt som det plejer den 1. søndag i advent. Marianne Iwang serverede gløgg og æbleskiver og kl. 13.00 samledes en del Smølborgere til fælles sammenskudsjulefrokost hos Anne Mette & Svend Erik. En rigtig hyggelig dag.

Smøl og Smøltårnet fik en anerkendelse af kommunen for ”godt lokalt initiativ” En plade er opsat på tårnet. Der er ca 140 hilsner i gæstebogen i år

Vi har haft besøg af 6 fra erhvervsstyrelsen som skulle se og høre om udviklingen på Broagerland. Henning fra BIB og jeg kørte en tur rundt med dem i landsbybussen og sluttede hos frk. Jensen hvor vi fik lejlighed til at drøfte de muligheder som Sønderborg modellen giver.

Forvaltningschefer og kommunaldirektør havde inviteret bestyrelserne fra laugene på Broagerland til et møde, hvor de ville høre om hvad der skete på Broagerland. Vi fortalte og de lyttede.

Konference i Kiel B4R om bæredygtige landsbyer.

**Januar/februar**

Broagerland blev godkendt til pilotprojekt som frilandsby. Et 2 årigt projekt der handler om nye bo- og arbejdsfællesskaber. Et samarbejde mellem de fem landsbylaug og Broager udviklingsforum.

Konference i Rødding (Salling) om udvikling af lokalområde. Etablering af bl.a. iværksætterhus på andelsbasis.

**Marts/april**

Fastelavnsfest hos Sarah og Jesper hyggelig eftermiddag med tøndeslagning og kagespisning.

Lige før påske søgte vi kommunen om tilladelse til at sætte et nyt infohus op midt i byen. Vi har ikke fået tilladelsen endnu, men sætter det op alligevel. Vi skal betale 500 kr i forpagtning om året af 1.4 m2 jord. Det har jeg selvfølgelig vrøvlet over og jeg tror vi slipper for udgiften.

Vi samlede affald ca 50 kg. Lidt mindre end sidste år, men på et længere stykke og afsluttede med pølser og øl hos Lars og Joan

**Maj/juni**

Aage og jeg var til mini folkemøde i Tydal i Sydslesvig om udvikling i landdistrikterne på begge sider af grænsen. Vi har de samme udfordringer bortset fra at kommunerne i Sydslesvig er meget små, og det gør det endnu sværere at skabe udvikling.

Den 23/6 havde vi sat telt op til loppemarked (samme dag som Vemmingbund) og skt. Hans. Der var ikke så mange gæster til loppemarked, men smølborgerne fik handlet med hinanden. Meget hyggeligt. Vi har bestilt nogle Beach flag, hvor der står loppemarked på, og som kommer til at ligge i grejbanken, så alle landsbyer kan låne dem.

Skt Hans aften var vi over 30 til fællesspisning og bål på volden.

Svend Erik og Anne Mette og jeg var til folkemøde på Bornholm sammen med 15 repræsentanter fra andre laug i Sønderborg Kommune. Som altid spændende, men nye temaer i Landdistrikternes telt er ønskeligt.

**Juli/august,**

Aage, Sussie og jeg var på netværkskursus i Flensborg. Et samarbejde mellem Landsbyforum og SSF. SSF vil meget gerne udbygge samarbejdet med Sønderborg Kommune og landsbylaugene. Bl.a. for at styrke danskheden og landdistrikterne.

Vi har sammen søgt midler til at afholde kaffebord i forbindelse med Genforeningens stafetløb, men har fået afslag. Om vi søger andre steder, er ikke afgjort endnu.

**September/oktober**

Lis havde arrangeret en sejltur med ”Helene” fra Haderslev til Årø. En flot tur i flot vejr, sammen med hyggelige Smølborgere.

Møde i landsbyforum om ”Bo-trygt” projektet, et samarbejde mellem kommune og politi. Formål med mødet: at gøre det mere sikkert og trygt der hvor de bor.

Ingebeth

27/10-2019